A swi nge pfuni nchumu ku vulavula hi mhaka yo va xihlawuhlawu kumbe rimbewu swi ya emahlweni eka vaaki va hina na le ka tikhoto ta hina. Swi ringanile ku vula leswaku swi fanerile ku amukela swivumbweko swa ku voyamela tlhelo rinwe loku a ku tirhisiwa tanihi xandla xa ku tluriwa ka nawu loko a ku ri endzeni ka nawu wa nkoka wa hina ku suka enkarhini wa Marhoma ku fikela enkarhini wa sweswi, no lava ku swi herisa. Ku langutiwa loku ka vaendli va swiboho swa nawu va nkarhi wa sweswi na nkarhi lowu taka i ka nkoka eka ntirho wo pfuxeta lowu lawulaka vumundzuku bya nawu na rixaka? Nawu wa rixaka wu nga lava leswaku ku hluvukisiwa khodi ya matikhomelo ya varhangeri va ndhavuko lava nyikiweke matimba yo endla mintirho ni vutihlamuleri bya mafambiselo ya vululami, naswona wu fanele ku lerisa magoza lama nga ta tekiwa loko murhangeri wo karhi wa ndhavuko a tlula khodi ya matikhomelo leyi. Magoza lama ya fanele ku katsa swibhumabhumelo swo va va nghenela nongonoko wa vuleteri wokarhi kumbe ku tekeriwa matimba lama nyikiweke nkarhinyana kumbe hi ku hetiseka loko ku tluriwa loku ku ri na swivangelo leswi lavaka leswaku va tekeriwa matimba.